Evrópska knattspyrnusambandið, UEFA, birti í dag 21 árs landsliðshóp Íslands fyrir Evrópmót karla í lok mánaðar. Þjálfari íslenska liðsins segir hópinn enn geta breyst.
Allir lykilmenn liðsins úr undankeppni Evrópumótsins eru í hópnum á vef UEFA að undanskildum þeim Alfons Sampsted og Arnóri Sigurðssyni. Jón Dagur Þorsteinson, sem hefur verið kallaður í A-landsliðið í síðustu verkefni, er í 21 árs hópnum en hægt er að nálgast listann á íþróttavef RÚV. Davíð Snorri Jónasson, þjálfari undir tuttugu og eins árs liðsins, sagði í samtali við RÚV að hópurinn á vef UEFA væri í raun drög sem þurfti að skila til UEFA. Hópur A-landsliðsins fyrir þrjá leiki í undankeppni HM verður tilkynntur á morgun. A-landsliðið spilar á sömu leikdögum og 21 árs liðið og Davíð segir að enn eigi mál nokkurra leikmanna í A-landsliðinu eftir að skýrast og þangað til sé ekki hægt að ákvarða 21 árs liðið. Arnar Þór Viðarsson og Eiður Smári Guðjohnsen greina frá A-landsliðshópnum á morgun og verður því streymt beint á RÚV.is. Reglur UEFA eru á þá leið að A-landsliðið getur hvenær sem er kallað leikmenn úr U21 árs hópnum, svo breytingar geta orðið eftir að mótið hefst.
Israel Martin hefur verið sagt upp sem þjálfara Hauka í Dominos deild karla í körfubolta. Haukar eru á botni deildarinnar með 6 stig og stjórn deildarinnar segir að það hafi verið tímabært að breyta til. Martin hefur stýrt liðinu frá því sumarið 2019.
Einn leikur var í ensku úrvalsdeildinni í gærkvöld. Liverpool vann þá 1-0 sigur á Úlfunum með marki frá Diogo Jota í uppbótartíma fyrri hálfleiks. Liverpool komst upp í 6. sæti deildarinnar með sigrinum en Úlfarnir eru í 13. sæti.
Þjálfari 21 árs karlalandsliðsins í fótbolta segir hópinn fyrir EM geta breyst vegna A-landsliðsins sem verður tilkynnt á morgun. Evrópska knattspyrnusambandið birti í dag hóp Íslands á EM.